Arne Vestrum

Arne Vestrum (født 8. juli 1858 i Ekne, død 1. desember 1937) var en norsk pedagog, nynorskforkjemper og lokalhistoriker.

Han kom fra Ekne ved Skogn, litt sør for Levanger, der han vokste opp på husmannsplassen Geilplassen under gården Røstad, søndre. Etter å ha utdannet seg til lærer ved Klæbu seminar 1878 var han lærer i Orkdal, i Malvik og i Åfjord. Han tok artium ved Stavanger offentlige høyere skole og arbeidet i Arendal før han i 1890 vendte hjem til en stilling som lærer ved Levanger lærerhøgskole. Han skrev lærebøker i en lang rekke fag – historie, kjemi og matematikk og jobbet der helt til i 1928.

Han var formann i forstanderskapet i Levanger og Skogns sparebank 1914–17 og 1926–29. Fra 1919 satt han i bygdeboknemnda for Skogns historie, og han ble redaktør/forfatter for tre bind bygdebok, utgitt 1926–33.

I 1899 var han med på å starte «Trønderlaget», Noregs Mållags fylkeslag, og ble den første lederen der. Han var aktiv som lærebokforfatter, oversetter og ideolog i målrørsla.

Arne Vestrums veg på nordsiden av Levanger er oppkalt etter ham; den ligger i området Leira der han og kona Maria Finsvik bodde. Deres datter Sigrun Okkenhaug (1889–1939) skrev barnebøker og ble mor til komponisten Paul Okkenhaug (1908–75).

Utgivelser

Referanser

Norske pedagoger
Nynorskforkjempere
Norske sakprosaforfattere
Norske lokalhistorikere
Personer fra Levanger kommune